
RAPORT COMUN
asupra propunerii legislative privind Programul de solidaritate socială în favoarea pensionarilor cu venituri reduse
Prin adresa nr. Plx 198 din 19 aprilie 2010, Biroul Permanent, conform art.95 din Regulamentul Camerei Deputaţilor, republicat, a sesizat Comisia pentru buget, finanţe şi bănci şi Comisia pentru muncă şi protecţie socială, pentru examinare şi dezbatere în fond, cu propunerea legislativă privind Programul de solidaritate socială în favoarea pensionarilor cu venituri reduse.
La întocmirea raportului comun s-au avut în vedere avizele Consiliului Legislativ, Comisiei juridice, de disciplină şi imunităţi, Comisiei pentru egalitate de şanse între femei şi bărbaţi, precum şi punctul de vedere al Guvernului.
Propunerea legislativă are ca obiect de reglementare instituirea taxei de solidaritate socială în cuantum de 1% din profitul anual al fiecărui operator economic a cărui cifră de afaceri anuală este mai mare decât echivalentul în lei al sumei de 1 milion de euro. Se propune ca aceste sume să fie utilizate pentru creşterea cuantumului pensiilor mai mici decât salariul minim pe economie.

 
Comisiile propun Plenului Camerei Deputaţilor respingerea iniţiativei legislative din următoarele considerente:

· contribuţia prevăzută a fi introdusă prin prezentul proiect de act normativ are caracterul unei taxe care urmează să se aplice unui segment redus de plătitori de taxe şi impozite, ceea ce încalcă un principiu al dreptului fiscal – egalitatea contribuabililor;
· este o nouă contribuţie şi prin urmare erodează baza de calcul a impozitului pe profit, ceea ce are drept consecinţă virarea de către contribuabili a unui impozit pe profit mai mic, cu consecinţe asupra veniturilor bugetului de stat. Prin introducerea unei noi contribuţii are loc o înăsprire a fiscalităţii în România.

La dezbaterea propunerii legislative în şedinţa comună din 28 septembrie 2010 au participat, în conformitate cu prevederile art.55 din Regulamentul Camerei Deputaţilor:

· d-l Nicolae Ivăşchescu – Secretar de Stat, Ministerul Muncii, Familiei şi Protecţiei Sociale 

· d-na Georgeta Jugănaru – director, Ministerul Muncii, Familiei şi Protecţiei Sociale
· d-na Georgeta Toma – şef serviciu, Ministerul Finanţelor Publice.
La lucrări au participat 50 deputaţi, din totalul de 57 membri ai celor două comisii.
Raportul comun a fost adoptat cu majoritate de voturi (10 voturi împotrivă şi 2 abţineri). 
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

Propunerea legislativă a fost respinsă de Senat în şedinţa din data de 13 aprilie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

